Tárgyalja: Humánpolitikai Bizottság

Nyilvános ülés anyaga

**Berettyóújfalu Város Önkormányzata Polgármesterétől**

**ELŐTERJESZTÉS**

bölcsődei ellátásra vonatkozó feladat-ellátási szerződés módosítására

Tisztelt Képviselő-testület!

A Képviselő-testület a 2018. október 25. napján megtartott ülésén fogadta el a 2018. december 1. napjától hatályos, Berettyóújfalu Város Önkormányzata és a Zsáka Nagyközség Önkormányzata közötti feladat-ellátási szerződés szövegét a bölcsődei ellátásra vonatkozóan.

A fenti időpontban elfogadott szerződés 8. pontja szerint:

„8. A Felek megállapodnak abban, hogy Berettyóújfalu Város Önkormányzata férőhely függvényében a zsákai gyermek bölcsődei felvételét biztosítja. E kötelezettség teljesítése érdekében Zsáka Nagyközség Önkormányzata vállalja, hogy az illetékességi területén lakóhellyel rendelkező bölcsődés korba lépő **gyermekek létszámát az esedékes nevelési év megkezdése előtti július hónap utolsó munkanapjáig** írásban megküldi Berettyóújfalu Város Önkormányzatának a beiratkozási igények megjelölésével (melyik gyermek, milyen időponttól kéri felvételét).”

A Vass Jenő Óvoda és Bölcsőde Bölcsődei tagintézményének vezetője arról tájékoztatott, hogy a fenti határidő módosítása indokolt, tekintettel arra, hogy a megjelölt júliusi időpontig a bölcsődei felvételi vonatkozásában az elbírálás és a felvételről szóló értesítés is megtörténik.

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 2017. január 1-én hatályba lépett 34. § a.) pontja értelmében a bölcsődei ellátást nem biztosító települési önkormányzatnak igényfelmérési kötelezettsége van: minden év március 1-jéig a helyben szokásos módon *felhívást tesz közzé arról,* hogy **a szülő vagy más törvényes képviselő** (e Cím alkalmazásában a továbbiakban együtt: szülő) **április 15-éig jelezheti** a települési önkormányzat felé a bölcsődei ellátás biztosítása iránti igényét.

A fenti jogszabályi határidőt, valamint azt figyelembe véve, hogy a Vass Jenő Óvoda és Bölcsőde esetében a felvételi eljárás minden év április hónapjának 20. napja után történik, Zsáka Nagyközség vonatkozásában a beiratkozási igényekről történő értesítés határidejét (szerződés 8. pontja) április 20. napjára szükséges módosítani.

Tisztelt Képviselő-testület!

Az előterjesztéshez egy határozati javaslat tartozik.

Kérem, hogy az előterjesztésben és a határozati javaslatban foglaltakat támogatni szíveskedjenek.

Berettyóújfalu, 2019. január 22.

Muraközi István

polgármester

**HATÁROZATI JAVASLAT:**

Berettyóújfalu Város Önkormányzata Képviselő-testülete a Berettyóújfalu Város Önkormányzata és a Zsáka Nagyközség Önkormányzata közötti feladat-ellátási szerződés módosított szövegét 2019. február 15-ei hatállyal az alábbiak szerint hagyja jóvá:

**FELADAT-ELLÁTÁSI SZERZŐDÉS BÖLCSŐDEI ELLÁTÁS BIZTOSÍTÁSÁRA**

mely létrejött egyrészről a *Berettyóújfalu Város Önkormányzata* (4100 Berettyóújfalu, Dózsa György utca 17-19.), képviseletében Muraközi István polgármester, másrészről *Zsáka Nagyközség Önkormányzata* (4142 Zsáka, Szabadság tér 1.) képviseletében Kovács Kálmán polgármester (továbbiakban: Felek) között, mely feladat-ellátási megállapodást Berettyóújfalu Város Önkormányzata Képviselő-testülete …/2019. (I.31.) önkormányzati határozatával, 2019. február 15-ei hatállyal hagyott jóvá.

**I. Előzmények**

1. A felek egyezően rögzítik, hogy a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94. § (3a) bekezdés alapján a bölcsődei ellátás biztosítása a helyi önkormányzat kötelezően ellátandó feladata.

2. A Gyvt. 94. § (3a) bekezdése értelmében, ha a bölcsődei ellátásra az adott településen legalább 5 gyermek tekintetében igény jelentkezik, vagy a település – jogszabályban meghatározottak szerint megállapított – 3 év alatti lakosainak száma meghaladja a 40 főt, a települési önkormányzat köteles gondoskodni a gyermekek bölcsődei ellátásáról a jogszabályban meghatározott bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.

3. Előzőekre tekintettel a Felek a bölcsődei feladatok ellátására, az irányadó szabályoknak megfelelő tartalommal feladat-ellátási szerződést kötnek egymással.

4. Zsáka Nagyközség Önkormányzata a Gyvt. 96. § bekezdése alapján a bölcsődei ellátásra vonatkozóan megállapodás megkötését kezdeményezte Berettyóújfalu Város Önkormányzatával. Mindezekre tekintettel a Felek az alábbiakban állapodnak meg.

**II. A szerződés tárgya**

5. Berettyóújfalu Város Önkormányzata jelen feladat-ellátási megállapodásban meghatározottak szerint bölcsődei ellátást biztosít Zsáka Nagyközség Önkormányzata 3 év alatti gyermekei számára. Felek egyezően rögzítik, hogy a megállapodás vonatkozásában zsákai lakos gyermeknek minősül a személyi adat és lakcímnyilvántartás szerint Zsáka Nagyközségben állandó lakóhellyel rendelkező gyermek. Felek megállapodnak abban, hogy a bölcsődei nevelést-, gondozást Berettyóújfalu Város Önkormányzata a Vass Jenő Óvoda és Bölcsőde Intézményén keresztül - a szülő által jelzett időponttól - biztosítja a gyermekek számára.

**III. A szerződés tartalma**

6. Berettyóújfalu Város Önkormányzata kötelezettséget vállal arra, hogy a zsákai gyermekek számára a gyermekek védelméről és a gyámügyi igazgatásról szóló törvény végrehajtásáról szóló 15/1998. (IV.30.) NM. rendelet (a továbbiakban: NM.rendelet) 41. § (4) bekezdésében meghatározott alábbiakat biztosítja:

- a nevelés és gondozás feltételeit, így különösen

· a szülő közreműködésével történő fokozatos beilleszkedés lehetőségét,

· a felszerelési jegyzékben az adott ellátási forma tekintetében meghatározott

textíliát, bútorzatot, egyéb eszközöket és felszerelést,

· játéktevékenység feltételeit; és

- a gyermek élettani szükségleteinek és az egészséges táplálkozás követelményének

megfelelő étkeztetést a közétkeztetésre vonatkozó táplálkozás-egészségügyi

előírásokról szóló rendeletben leírtak betartásával.

7. A bölcsődei ellátást igénybe vevő gyermek a bölcsődei gondozási napokon étkezésre jogosult. Az étkezési térítési díjat – a Gyvt-vel összhangban - Berettyóújfalu Város Önkormányzata Képviselő-testületének a nevelési, oktatási, szociális intézményekben alkalmazandó intézményi térítési díjakról szóló önkormányzati rendelete határozza meg.

8. A Felek megállapodnak abban, hogy Berettyóújfalu Város Önkormányzata férőhely függvényében a zsákai gyermek bölcsődei felvételét biztosítja. E kötelezettség teljesítése érdekében Zsáka Nagyközség Önkormányzata vállalja, hogy az illetékességi területén lakóhellyel rendelkező bölcsődés korba lépő gyermekek létszámát az esedékes nevelési év megkezdése előtti **április hónap 20. napjáig** írásban megküldi Berettyóújfalu Város Önkormányzatának a beiratkozási igények megjelölésével (melyik gyermek, milyen időponttól kéri felvételét).

9. Berettyóújfalu Város Önkormányzata kötelezettséget vállal arra, hogy az ellátási területén lakóhellyel rendelkező bölcsődei ellátást igénylő gyermekek törvényes képviselőit a beiratkozások időpontjáról, módjáról megfelelő időben tájékoztatja.

**IV. Pénzügyi rendelkezések**

10. Zsáka Nagyközség Önkormányzata tudomásul veszi, hogy azon zsákai bölcsődés gyermekek után járó, központi támogatás minden eleme Berettyóújfalu Város Önkormányzatát illeti meg, akik Berettyóújfalu Város Önkormányzata által fenntartott bölcsődében veszik igénybe a bölcsődei ellátást.

**V. A szerződés hatálya, felmondás**

11. A Felek a jelen megállapodást 2019. február 15. napjától, határozatlan időre kötik. A megállapodást Berettyóújfalu Város Önkormányzat Képviselő-testülete a ……/2019. (I.31.). számú határozatával, Zsáka Nagyközség Önkormányzatának Képviselő testülete ……/2019. (…) számú határozatával hagyta jóvá.

12. A Felek megállapodnak abban, hogy a jelen szerződést bármelyik fél a másik félhez intézett írásbeli nyilatkozatával, három hónapos felmondási idővel a bölcsődei gondozási nevelési év végére, augusztus 31. napjára felmondhatja.

**VI. Egyéb rendelkezések**

13. A Felek megállapodnak abban, hogy Zsáka Nagyközség Önkormányzata képviseletében eljáró személy a feladat ellátását a helyszínen bármikor jogosult ellenőrizni. Az esetleges észrevételeket a feladatellátásban közreműködő intézmény vezetőjének, valamint a Berettyóújfalu Város Önkormányzata képviselőjének bevonásával tárgyalás útján rendezik.

14. A Felek megállapodnak abban, hogy a szerződésben nem szabályozott kérdésekben a Gyvt., a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet, valamint a Ptk. hatályos előírásait kell alkalmazni.

Berettyóújfalu, 2019………………………….

Berettyóújfalu Város Önkormányzata Zsáka Nagyközség Önkormányzata

képviseletében: képviseletében:

………………………………………… ……………………………………

Muraközi István polgármester Kovács Kálmán polgármester

**Határidő:** azonnal

**Felelős:** Muraközi István polgármester